Advertensieblokkering of ad filter is 'n tipe sagteware (of minder algemeen, 'n rekenaarhardewaretoestel), wat advertensieinhoud van 'n webblad, webwerf, of mobiele app kan verwyder of verander. Advertensieblokkers is beskikbaar vir 'n verskeidenheid van rekenaarplatforms, insluitend lessenaar- en skootrekenaars, tabletrekenaars en slimfone. 'n Verskeidenheid van metodes word gebruik vir die blokkering van advertensies. Die voordele wat hierdie sagteware bied is breed en die gebruik van advertensieblokkeringsagteware is aan die toeneem. Daar is egter baie media-eienaars (uitgewers) wat staatmaak op reklame om die "vrye inhoud" wat hulle aan gebruikers bied, te befonds. Sommige het teenmaatreëls begin neem teen gebruikers wat advertensies op die webwerwe wat hulle besoek blok, soos byvoorbeeld Forbes. Aanlynadvertensies bestaan in 'n verskeidenheid van vorms, insluitend webbaniere, foto's, animasies, ingeboude klank en video, teks, of opwipvensters, en kan gebruik maak van klank- en videosnitte wat outomaties speel.